הסרט "בייבי בוס", שיצא בסוף השבוע בארצות הברית, הדיח מפסגת טבלת שוברי הקופות שם את "היפה והחיה". הסרט המצויר הכניס 51.6 מיליון דולר בסוף השבוע הראשון להקרנתו בעוד שהגרסה החדשה של "היפה והחיה" גרפה "רק" 48.6 מיליון דולר.
"בייבי בוס" (The Boss Baby), קומדיה מצוירת בתלת ממד שביים טום מקגראת ("מדגסקר"), מבוסס על ספרה של מרלה פראזי באותו שם שיצא לאור בשנת 2010. זהו סיפורו של טים, ילד בן שבע, שמופתע לגלות יום אחד בביתו תינוק בחליפה, שהוריו טוענים כי הוא אחיו הקטן. התינוק, הקורא לעצמו "בייבי בוס", אינו מוצא חן בעיני טים המנסה לעשות הכל כדי להיפטר ממנו.
את דמותו של בייבי בוס מדבב אלק בולדווין, שבחודשים האחרונים חיקה לא פעם את דמותו של טראמפ בתוכנית המערכונים "סאטרדיי נייט לייב" והרגיז בשל כך את נשיא ארצות הברית. בייבי בוס גם אומר בסרט "אתה מפוטר", כפי שנהג לעשות טראמפ כשהנחה את תוכנית הריאליטי "המתמחה". בכלי תקשורת שונים בארצות הברית הועלו תהיות אם הסרט הוא בעצם פרודיה על הנשיא הנבחר. עם זאת במאי הסרט מקגראת אמר ל"הוליווד ריפורט" כי זהו בסך הכל צירוף מקרים והדבר לא היה מתוכנן.
למרות ההצלחה הקופתית של הסרט, שהפקתו נאמדת ב–125 מיליון דולר, המבקרים, ברובם, לא מצאו בו עניין מיוחד. לצד טענות כי העלילה נטולת היגיון, היו שאמרו כי זוהי עוד הוכחה לכך שהגיע הזמן לשינוי בכל הקשור לאנימציה בהוליווד.